Foto: George Călin/ Inquam Photos

26 mai este o zi în care românii s-au surprins pe ei înșiși. Prezența mare la vot la niște alegeri tradițional caracterizate prin lipsă de „miză” imediată și lipsă de apetit electoral a făcut ca la multe secții de votare din țară și din străinătate să se formeze cozi lungi. Au fost locuri în care cetățenii au stat ore bune la coadă ca să voteze. Am vorbit mai devreme cu Cătălin Mihăilă, care de dimineață s-a dus să voteze la Munchen. L-am întrebat „cum merge coada”. „Stau de aproape 4 ore, mai am o oră probabil. Dar e mai plăcut aici decât în Piața Victoriei la minus 20 de grade”.

Și continuă: „Sunt peste 1000 de persoane la coadă la Munchen. Adunarea și energia sunt impresionante. Se ascultă Noi Suntem Români la telefoane, mașinile claxonează pe stradă și arborează tricoloruri. Richard Strauss Strasse, pe care se găsește Consulatul României are, ca toate străzile din Germania, pe trotuar, pista de biciclete. Oamenii care așteaptă să voteze nu stau pe pista de biciclete, ci alături, într-un rând ordonat nemțeste de peste 100 de metri”.

Îți recomandăm Ce bine e să stai la coadă!

Viorela Mihai mi-a trimis poza de mai jos, cu mesajul: „Unchiul soțului meu, șofer de tir, stă la coadă la vot și ne-a trimis această poză. Trei săptămâni pe lună e șofer de tir prin Europa, o săptămână vine și stă în România. E de o oră la coadă și mai stă vreo trei ore”.

După câteva minute, îmi trimite o a doua poză, cu un ralt „diasporez” care a votat cu sete:

Monica și Liviu Moldovean sunt stabiliți de mai mulți ani în Marea Britanie. 26 mai i-a prins în vacanță la Roma. Liviu râde pe messanger: „Mi-am sacrificat o zi de vacanță ca să-i dau… lui Dragnea”. Liviu Dragnea este foarte „iubit” la coada de la Roma, unde câteva mii de oameni au început să protesteze de teamă că nu vor reuși să ajungă la urne până la ora 21: „Vrem să votăm”.

„Au ieșit oameni de la vot atenționându-ne să cerem buletine de referendum, că nu le dau ei pur și simplu, ci numai la cerere”, îmi scrie Monica. Peste un timp: „La Roma a început să plouă. E o coadă interminabilă a umbrelelor”.

„Se pare că la Roma vor rămâne mulți români pe dinafara secției. Oamenii sunt nervoși și strigă „PSD - ciuma roșie” și „Dragnea Rahova”. Au fost chemați carabinierii”, mai scrie Monica.

Nicu Pană stătea mai devreme la coadă în Pipera: „La Pipera, la noi, la secțiile 92-93 era prezența de peste 30% pana la ora 13.00. Pipera salvează România”.

Dan și Cristina mă țin la curent pe Whatsapp despre mersul cozii la Liceul Traian, din cartierul bucureștean Tei: „Doi pensionari nervoși au cedat la coadă de la vot: A înnebunit tineretul ăsta, vrea să fim slugile Europei, hai să mergem acasă! Și au plecat acasă…”

Vlad Corches din Neustadt, Germania, ne roagă să distribuim filmulețul de mai jos: „Pur și simplu vor să ne împiedice să votăm”. Cineva trebuie să iasă și să le ceară scuze oamenilor de aici, dar și celor din Munchen, Stuttgart saui Roma. Și eventual să prelungească programul de vot la secțiile din străinătate.

